Dag 58 – Kampstories
Dag 58. Maandag 17 Maart
Moeksie is vroeg uit die vere en maak koffie met die oord se reënwater. Hulle het watertenks wat reënwater opvang by elke ablusie. As almal op is, eet ons vrugte en jogurt. Magda en Moeksie was wasgoed en ons is op datum.
Ons ry laatoggend dorp toe en gaan loer in by al die winkeltjies. Moeksie koop 'n kombers wat lankal op ons lysie is. Ons ry rond en stop by die restaurant voor by die Kowierivier mond op die see. Ons sit buite op die dek want die weer is mooi en ons bestel 'n bordjie slap-tjips met 'n glasie wyn, dis al laat genoeg en ons is mos op vakansie. Hierdie is 'n dorp waarheen ek wil terugkom om 'n week of twee te kom ontspan, lyk lekker hier.
Op ons pad terug Green Fountain toe stop ons eers by Pick&Pay om 'n brooddeeg te koop. Die res van die middag is lui-lekker by die kamp. Hoewel daar nie vanaand gebraai gaan word nie moet daar 'n vuurtjie wees. Dis Moeksie se beurt vir kosmaak en die skaapkerrie is besig om stadig in die pot op die primuskop te prut terwyl Anton die brooddeeg in 'n pot op die kole het. Dis 'n gesellige aand, die weer is mooi en ons bespiegel oor die res van ons toer, waar slaap ons môre aand?
As Anton die brood uit die pot haal weet ek hy was jare in die bedryf, perfek gebak met 'n pragtige kleur !! Ons ooreet onsself aan die skaapkerrie en potbrood en daar bly nie veel oor nie. Ons nuttig nog 'n glasie om die spysvertering aan te help voor ons gaan slaap. Die lug is lekker warm en ons slaap lekker.